**Západoslovenská detská lezecká liga 2022**

Cieľom tejto iniciatívy je dať priestor vyskúšať si pretekovú atmosféru a zasúťažiť si aj deťom, ktoré nechodia na preteky Slovenského pohára. Celá liga by mala prebiehať na stenách v Bratislave, ale aj inde v rámci západného Slovenska, takže preteky by mali byť blízko a teda ľahko dostupné a s trvaním nie viac ako 3,5h aj s vyhlásením pre jednotlivé kategórie. Prostredníctvom tejto ligy chceme podporiť aj kluby, ktoré sa venujú mládeži a na základe účasti svojich mladých členov na tejto lige majú možnosť získať dotáciu na svoju činnosť a rozvoj od SHS JAMES. Záštitu nad prvým kolom prebralo združenie Hory a mesto ako súčasť svojich celoročných aktivít spojených s medzinárodným filmovým festivalom horských filmov.

**1. kolo ZDLL Hory a mesto kids – 25.6.2022 Lezecké centrum Vertigo**

**Pozývame ťa na 1. kolo nultého ročníka Západoslovenskej detskej lezeckej ligy, ktoré prebehne v sobotu 25.6.2022 na bouldrovke Lezeckého centra Vertigo, na Trenčianskej 47 v Bratislave.**

**Súťažiť sa bude na 30 bouldroch postavených špeciálne pre tieto preteky. Všetky kategórie budú liezť rovnaké bouldre a tak sa budú mladšie deti vedieť porovnať aj so staršími spolulezcami. Vyhodnotených bude zvlášť 5 kategórií: deti do 8 rokov (U8), deti do 10 rokov (U10), deti do 12 rokov (U12), deti do 14 rokov (U14) a deti do 16 rokov (U16=Youth B).**

**Kategórie U8 a U10 budú liezť spoločne v čase 9.30-12.00 s vyhlásením výsledkov o 12.30**

**Kategórie U12, U14 a U16 budú liezť spoločne v čase 12.30-15.30 s vyhlásením výsledkov o 16.00**

**Lezie sa štýlom „flash“, teda deti sa navzájom vidia a môžu si radiť a konzultovať lezenie s trénerom alebo rodičom. Deti dostanú pri registrácii na mieste bodovaciu kartičku, do ktorej im budú dosiahnuté topy a pokusy zapisovať rodičia, tréneri alebo si ich budú zapisovať sami. Veríme vo fair play, každého pretekára a radi poradíme, ak by bola nejaká nejasná situácia. *Organizátori budú počas pretekov primárne riešiť bezpečnosť, aby na seba deti nepadali a prípadné technické problémy.***

**Štartovné je 10€ a platí sa priamo na recepcii lezeckého centra. V tomto poplatku je vstupné na stenu a drobné občerstvenie. Pretekov sa môžu zúčastniť len registrovaní členovia SHS JAMES s platným členským na rok 2022. Registrácia do spolku je možná dopredu cez klub do ktorého patríš, deti do 15 rokov platia ročne 5€ (ak si nový člen/ členka tak prvá registrácia je ďalších 5€ ak sa registruješ cez klub, alebo 20€ ak sa registruješ priamo, toto je jednorazový poplatok*). Aj vďaka týmto registračným poplatkom vie SHS JAMES organizovať takéto podujatia.***

**Pre účasť na pretekoch je ďalej nutná online pred-registrácia na stránke** [**www.james.sk**](http://www.james.sk) **do stredy 22.6.2022. *Pred-registrácia nám pomôže lepšie nastaviť bouldre a pripraviť dostatok štartovacích kartičiek, diplomov a občerstvenia.***

**Tešíme sa na teba a veríme že si užiješ preteky a nájdeš si tam nových kamarátov.**

**Za usporiadateľa**

**Tomaso Greksák**